Polisie skiet glo op betogers op pad na UniegebouArgieffoto Polisiebeamptes van Pretoria het glo Dinsdag met rubberkoeëls op betogers van die Mooiplaas-gemeenskap op pad na die Uniegebou geskiet. “ŉ Skietery het naby die Uniegebou plaasgevind en sommige mense is beseer,” het kapt. Tsekiso Mofokeng, ŉ polisiewoordvoerder, gesê. Volgens Mofokeng is inligting nog skaars en sal die polisie later Dinsdagmiddag meer inligting oor die skietery hê en dan kommentaar lewer. Mofokeng het reageer op ŉ verklaring van die Economic Freedom Fighters (EFF), waarvan Julius Malema die leier is. Die EFF in Gauteng het gesê hulle veroordeel die skietery op Mooiplaas-inwoners “wat vreedsaam voor die Uniegebou betoog het”. Patrick Sindane, die party se woordvoerder, het gesê vier EFF-lede is in hegtenis geneem terwyl ander wat geskiet en gewond is, na nabygeleë hospitale geneem is. SAPA